L'Ajuntament de Sagunt denuncia la falta de places en els centres educatius del municipi
25 de juliol 2024

L'Ajuntament de Sagunt ha expressat el seu descontentament davant la falta de places educatives en els centres del municipi i "la inacció" de la Generalitat Valenciana enfront de l'increment d'alumnat a la ciutat. "És una tremenda irresponsabilitat no abordar els problemes de la nostra ciutat. Les dades són patents, en els últims tres anys hem rebut 2.700 alumnes sobrevingudes i la tendència és que continue incrementant-se la població", ha expressat el regidor d'Educació, Raúl Palmero.

Des del consistori es referixen a una situació "crítica" amb falta de places tant en els Cicles Formatius, com en Infantil, Primària, Secundària i Batxillerat. "No entenem que no atenguen ni els nostres suggeriments, ni les nostres reivindicacions. Necessitem amb urgència la creació de nous edificis educatius", ha declarat Palmero. "Ens estem trobant amb aules de Batxillerat amb quasi 40 alumnes. Això és intolerable", ha afegit.

Una situació agreujada per la no inclusió d'aula de Batxillerat en el nou IES de la localitat veïna de Canet d'en Berenguer, que implica que bona part d'este alumnat haja de ser absorbit pels centres de Sagunt. Des de l'Ajuntament s'ha demanat a la Conselleria d'Educació reconsiderar la decisió perquè "no té cap sentit que donen lloc a un nou centre i no incloguen places de Batxillerat, més encara quan a la nostra ciutat ens trobem en una situació de massificació de tots els centres i, en particular, de l'IES Camp de Morvedre, amb aules específiques suprimides i els batxillerats a l'Escola Oficial d'Idiomes (EOI)".

**"Abandó" de la comunitat educativa**

D'altra banda, l'edil d'Educació també ha denunciat "l'abandó" de la comunitat educativa per part dels responsables autonòmics en matèria de planificació educativa, organització de centres i infraestructures educatives. "Porten esperant molts mesos, en alguns casos prop d'un any, per a tindre una trobada amb el personal de la Conselleria d'Educació, però encara no han sigut rebuts".

"No entenem els retards i la deixadesa cap a la nostra ciutat. Ara mateix, el nostre municipi necessita decisions ràpides i urgents, no podem esperar més. Els nostres centres no tenen places lliures en cap etapa educativa i no considerem els barracons com una opció", ha conclòs Raúl Palmero.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-denuncia-la-falta-de-places-en-els-centres-educatius-del-municipi/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-denuncia-la-falta-de-places-en-els-centres-educatius-del-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-denuncia-la-falta-de-places-en-els-centres-educatius-del-municipi/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-denuncia-la-falta-de-places-en-els-centres-educatius-del-municipi/)